钦定古今图书集成/明伦汇编/闺媛典/第344卷 > 刘奇妻刘方
## 钦定古今图书集成/明伦汇编/闺媛典/第344卷 > 刘奇妻刘方

按《情史类略》：“宣德间，河西务刘翁夫妇业沽酒，家亦
小康，年俱六十馀，无子，值雪天，有童子少俊随父投
宿，及明，父病寒，不能兴，数日竟死，刘为殡于屋后，此
童遂留为儿，不没本姓，命名刘，方克尽子道。居二载，
复值大风，有少年舟覆遇救，坚持一竹笼哭泣不止，
叩之，则山东刘奇父，以三考听选举家，在京遭时疫”，
父母俱丧，无力扶柩，此笼中乃火化遗骨也。既被溺，
行李荡然，无复归计。刘翁恻然，为助资斧。奇去月馀，
复负笼而来云：“吾乡遭河决，已漂尽矣，愿乞片地埋
骨，而身为仆役以报。”刘翁许之。奇与方遂为兄弟，同
眠共食，情爱甚笃。奇颇通文理，因教方读书，方亦日
进。久之，刘翁夫妇俱没，二人丧之如嫡。方复往京，移
母柩至，与父合葬，三家之坟如鼎峙焉。事毕，停沽酒
而开布肆，家事日起。镇富民有来议姻者，刘奇欲之，
而方执意不可，奇不能强。一日，见梁燕营巢，奇题一
词于壁云：“营巢燕，双双雄。朝暮衔泥辛苦同。若不寻
雌继𪃟卵，巢成毕竟巢还空。”方见之，笑诵数次，亦援
笔和词云：“营巢燕，双双飞，天设雌雄事久期。雌兮得
雄愿已足，雄兮将雌胡不知？”奇览和，大惊曰：“吾弟殆
木兰乎？自同卧以来，即酷暑未尝赤体，合之题词，情
可知也。”乃佯为不悟，使方再和一词。方复书云：“营巢
燕，声声叫，莫使青春空岁月。可怜和氏璧无瑕，何事
楚君终不纳？”奇笑曰：“吾弟是女子也。”方闻言，面发赤，
未及对，奇复云：“尔我情同骨肉，何必隐讳？但不识何
故作此装束？”方蹙额告云：“妾家向寓京师，因母丧，随
父还乡，恐途中不便，故为男饰。后因父殁，尚埋浅土，
未得与母同穴，故不敢改形，欲求一安身之地，以厝
先灵。幸葬事已毕，即欲自明。思家事尚微，兄独力难
成，故复迟迟耳。”奇云：“我二人同榻数年，爱逾嫡血，弟
词中已有俯就之意，我亦决无更娶之理。昔为兄弟，
今为夫妇，恩义两全，不亦可乎？”方曰：“妾筹之熟矣，三
宗坟墓，俱在于斯，弃此而去，亦难恝然兄若不弃陋
质，使侍箕帚，共奉三姓香火，妾之愿也。”是夜，两人遂
分席而卧。次日，奇请镇中年老者为媒，择吉告于三
墓，遂谐伉俪。里中传为异事，因名其地为三义村。